Κανονισμός (ΕΚ) αριθ. 792/2002 του Συμβουλίου

της 7ης Μαΐου 2002

για την προσωρινή τροποποίηση του κανονισμού (ΕΟΚ) αριθ. 218/92 σχετικά με τη διοικητική συνεργασία στον τομέα των έμμεσων φόρων (ΦΠΑ) όσον αφορά πρόσθετα μέτρα για το ηλεκτρονικό εμπόριο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Η οδηγία 2002/38/ΕΚ του Συμβουλίου, της 7ης Μαΐου 2002, για την τροποποίηση και την προσωρινή τροποποίηση της οδηγίας 77/388/ΕΟΚ όσον αφορά το σύστημα φόρου προστιθέμενης αξίας που εφαρμόζεται στις ραδιοφωνικές και τηλεοπτικές υπηρεσίες και σε ορισμένες υπηρεσίες που παρέχονται ηλεκτρονικά(4), προβλέπει το πλαίσιο για τη φορολόγηση ηλεκτρονικών υπηρεσιών εντός της Κοινότητας παρεχομένων από υποκειμένους στο φόρο που δεν είναι εγκατεστημένοι ούτε απαιτείται να εγγράφονται για φορολογικούς σκοπούς εντός της Κοινότητας.

(2) Το κράτος μέλος κατανάλωσης έχει κατ' αρχάς ευθύνη να εξασφαλίζει ότι οι μη εγκατεστημένοι παρέχοντες υπηρεσίες τηρούν τις υποχρεώσεις τους. Για το σκοπό αυτό, οι απαραίτητες πληροφορίες για τη λειτουργία του ειδικού καθεστώτος για ηλεκτρονικά παρεχόμενες υπηρεσίες, οι οποίες προβλέπονται στο άρθρο 26 γ της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(5), πρέπει να διαβιβάζονται στα εν λόγω κράτη μέλη.

(3) Είναι ανάγκη να προβλεφθεί ότι ο φόρος προστιθεμένης αξίας που οφείλεται για τις υπηρεσίες αυτές μεταφέρεται σε λογαριασμούς που ορίζουν τα κράτη μέλη κατανάλωσης.

(4) Οι κανόνες που ορίζονται στην οδηγία 77/388/ΕΟΚ απαιτούν από τον μη εγκατεστημένο υποκείμενο στο φόρο, ο οποίος παρέχει υπηρεσίες που αναφέρονται στην τελευταία περίπτωση του στοιχείου ε) της παραγράφου 2 του άρθρου 9 της εν λόγω οδηγίας, να χρεώνει ΦΠΑ στον πελάτη του, ο οποίος είναι εγκατεστημένος ή διαμένει στην Κοινότητα, εκτός εάν έχει βεβαιωθεί ότι ο πελάτης του είναι υποκείμενος στο φόρο. Το ειδικό καθεστώς που προβλέπεται στο άρθρο 26γ της εν λόγω οδηγίας εφαρμόζεται μόνο στις υπηρεσίες προς μη υποκειμένους στο φόρο, οι οποίοι είναι εγκατεστημένοι ή διαμένουν στην Κοινότητα. Είναι συνεπώς πρόδηλο ότι ο μη εγκατεστημένος υποκείμενος στο φόρο πρέπει να διαθέτει κάποιες πληροφορίες σχετικά με τον πελάτη του.

(5) Για το σκοπό αυτό, θα μπορούσε στις περισσότερες περιπτώσεις να γίνεται χρήση του μηχανισμού που είναι διαθέσιμος στα κράτη μέλη με τη μορφή βάσεων ηλεκτρονικών δεδομένων, που περιέχουν μητρώο των προσώπων στα οποία έχει χορηγηθεί από το συγκεκριμένο κράτος μέλος αριθμός φορολογικού μητρώου.

(6) Κατά συνέπεια, είναι αναγκαίο να επεκταθεί το κοινό σύστημα ανταλλαγής ορισμένων πληροφοριών σχετικά με ενδοκοινοτικές συναλλαγές, που προβλέπονται από το άρθρο 6 του κανονισμού (ΕΟΚ) αριθ. 218/92(6).

(7) Οι διατάξεις του παρόντος κανονισμού θα πρέπει να εφαρμοσθούν για προσωρινή περίοδο τριών ετών, η οποία μπορεί να παραταθεί για πρακτικούς λόγους, και ο κανονισμός (ΕΟΚ) αριθ 218/92 θα πρέπει, συνεπώς, να τροποποιηθεί προσωρινά αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 218/92 τροποποιείται προσωρινά, ως εξής:

1. Στο άρθρο 1, το δεύτερο εδάφιο αντικαθίσταται από το ακόλουθο κείμενο: "Για το σκοπό αυτό, θεσπίζει διαδικασίες για την ανταλλαγή, με ηλεκτρονικά μέσα, πληροφοριών σχετικά με το φόρο προστιθεμένης αξίας που επιβάλλεται στις ενδοκοινοτικές συναλλαγές, καθώς και στις υπηρεσίες που παρέχονται ηλεκτρονικά σύμφωνα με το ειδικό καθεστώς, το οποίο προβλέπει το άρθρο 26γ της οδηγίας 77/388/ΕΟΚ, καθώς επίσης και για κάθε μεταγενέστερη ανταλλαγή πληροφοριών και, όσον αφορά τις υπηρεσίες που καλύπτονται από το εν λόγω ειδικό καθεστώς, για τη μεταφορά χρηματικών ποσών μεταξύ των αρμόδιων αρχών των κρατών μελών."

2. Στο άρθρο 2 παράγραφος 1, η ένατη περίπτωση αντικαθίσταται από το ακόλουθο κείμενο: "- 'ενδοκοινοτική παροχή υπηρεσιών': κάθε παροχή υπηρεσιών που καλύπτεται από το άρθρο 28β σημεία Γ, Δ, Ε ή ΣΤ της οδηγίας 77/388/EΟΚ,"

3. Στο άρθρο 6, η παράγραφος 4 αντικαθίσταται από το ακόλουθο κείμενο: "4. Η αρμόδια αρχή κάθε κράτους μέλους μεριμνά ώστε τα πρόσωπα τα οποία εμπλέκονται σε ενδοκοινοτική παράδοση αγαθών ή παροχή υπηρεσιών και τα πρόσωπα που παρέχουν τις υπηρεσίες που αναφέρονται στην τελευταία περίπτωση του στοιχείου ε) της παραγράφου 2 του άρθρου 9 της οδηγίας 77/388/ΕΟΚ να μπορούν να λαμβάνουν επιβεβαίωση της εγκυρότητας του αριθμού φορολογικού μητρώου ΦΠΑ ενός συγκεκριμένου προσώπου. Σύμφωνα με τη διαδικασία που αναφέρεται στο άρθρο 10, τα κράτη μέλη παρέχουν ιδίως την επιβεβαίωση αυτή με ηλεκτρονικά μέσα."

4. Προστίθεται ο ακόλουθος τίτλος: "ΤΙΤΛΟΣ ΙΙΙ Α

Διατάξεις περί του ειδικού καθεστώτος του άρθρου 26γ της οδηγίας 77/388/ΕΟΚ

Άρθρο 9α

Οι ακόλουθες διατάξεις εφαρμόζονται για το ειδικό καθεστώς που προβλέπεται στο άρθρο 26γ της οδηγίας 77/388/ΕΟΚ. Οι ορισμοί που περιέχονται στο σημείο Α του εν λόγω άρθρου εφαρμόζονται ωσαύτως για τους σκοπούς του παρόντος τίτλου.

Άρθρο 9β

1. Οι πληροφορίες προς το κράτος μέλος εγγραφής εκ μέρους του μη εγκατεστημένου υποκείμενου στο φόρο κατά την έναρξη των δραστηριοτήτων του, όπως προβλέπεται στο δεύτερο εδάφιο της παραγράφου 2 του σημείου Β του άρθρου 26γ της οδηγίας 77/388/ΕΟΚ, υποβάλλονται με ηλεκτρονικό τρόπο. Οι τεχνικές λεπτομέρειες, συμπεριλαμβανομένου ενός κοινού ηλεκτρονικού μηνύματος, καθορίζονται σύμφωνα με τη διαδικασία του άρθρου 10.

2. Το κράτος μέλος εγγραφής διαβιβάζει τις πληροφορίες αυτές, με ηλεκτρονικά μέσα, στις αρμόδιες αρχές των άλλων κρατών μελών εντός δέκα ημερών από το τέλος του μηνός στη διάρκεια του οποίου έλαβε τις πληροφορίες από τον μη εγκατεστημένο υποκείμενο στο φόρο. Παρομοίως, οι αρμόδιες αρχές των άλλων κρατών μελών ενημερώνονται για τον χορηγηθέντα αριθμό φορολογικού μητρώου. Οι τεχνικές λεπτομέρειες, συμπειλαμβανομένου ενός κοινού ηλεκτρονικού μηνύματος με το οποίο θα διαβιβάζονται οι πληροφορίες αυτές, καθορίζονται σύμφωνα με τη διαδικασία του άρθρου 10.

3. Το κράτος μέλος εγγραφής ενημερώνει αμελλητί, με ηλεκτρονικά μέσα, τις αρμόδιες αρχές των άλλων κρατών μελών, σε περίπτωση που μη εγκατεστημένος υποκείμενος στο φόρο διαγράφεται από το φορολογικό μητρώο.

Άρθρο 9γ

1. Η δήλωση φόρου προστιθεμένης αξίας, η οποία περιλαμβάνει τις λεπτομέρειες που αναφέρονται στο άρθρο 26γ σημείο Β, παράγραφος 5 δεύτερο εδάφιο της οδηγίας 77/388/ΕΟΚ, υποβάλλεται με ηλεκτρονικό τρόπο. Οι τεχνικές λεπτομέρειες, συμπεριλαμβανομένου ενός κοινού ηλεκτρονικού μηνύματος, καθορίζονται σύμφωνα με τη διαδικασία του άρθρου 10.

2. Το κράτος μέλος εγγραφής διαβιβάζει τις πληροφορίες αυτές, με ηλεκτρονικά μέσα, στην αρμόδια αρχή του κράτους μέλους που αφορούν, το αργότερο εντός δέκα ημερών από το τέλος του μηνός στη διάρκεια του οποίου παρέλαβε τη δήλωση. Τα κράτη μέλη που είχαν απαιτήσει την συμπλήρωση φορολογικής δήλωσης σε εθνικό νόμισμα εκτός του ευρώ, μετατρέπουν τα ποσά σε ευρώ με τη συναλλαγματική ισοτιμία που ισχύει την τελευταία ημέρα της περιόδου. Η μετατροπή γίνεται σύμφωνα με τις συναλλαγματικές ισοτιμίες που δημοσίευσε η Ευρωπαϊκή Κεντρική Τράπεζα την ημέρα εκείνη ή, εάν δεν υπήρξε δημοσίευση τη συγκεκριμένη ημέρα, τις ισοτιμίες της επόμενης ημέρας δημοσίευσης. Οι τεχνικές λεπτομέρειες της διαβίβασης των πληροφοριών αυτών καθορίζονται σύμφωνα με τη διαδικασία του άρθρου 10.

3. Το κράτος μέλος εγγραφής διαβιβάζει, με ηλεκτρονικά μέσα, στο κράτος μέλος κατανάλωσης τις πληροφορίες που απαιτούνται για τη σύνδεση κάθε πληρωμής με την αντίστοιχη τριμηνιαία φορολογική δήλωση.

Άρθρο 9δ

Οι διατάξεις της παραγράφου 1 του άρθρου 4 εφαρμόζονται και στις πληροφορίες τις οποίες συλλέγει το κράτος μέλος εγγραφής, σύμφωνα με το άρθρο 26γ σημείο Β, παράγραφοι 2 και 5 της οδηγίας 77/388/ΕΟΚ.

Άρθρο 9ε

Το κράτος μέλος εγγραφής εξασφαλίζει ότι το ποσό που του έχει καταβάλει ο μη εγκατεστημένος υποκείμενος στο φόρο, μεταφέρεται σε τραπεζικό λογαριασμό σε ευρώ, που έχει υποδείξει το κράτος μέλος κατανάλωσης, στο οποίο οφείλεται ο φόρος. Τα κράτη μέλη που είχαν απαιτήσει την καταβολή του φόρου σε εθνικό νόμισμα εκτός του ευρώ, μετατρέπουν τα ποσά σε ευρώ με τη συναλλαγματική ισοτιμία που ισχύει την τελευταία ημέρα της φορολογικής περιόδου. Η μετατροπή γίνεται σύμφωνα με τις συναλλαγματικές ισοτιμίες που δημοσίευσε η Ευρωπαϊκή Κεντρική Τράπεζα την ημέρα εκείνη ή, εάν δεν υπήρξε δημοσίευση τη συγκεκριμένη ημέρα, τις ισοτιμίες της επόμενης ημέρας δημοσίευσης. Η μεταφορά πραγματοποιείται αργότερο εντός δέκα ημερών μετά το τέλος του μήνα στη διάρκεια του οποίου πραγματοποιήθηκε η πληρωμή.

Εάν ο μη εγκατεστημένος υποκείμενος σε φόρο δεν καταβάλλει το συνολικό ποσό του οφειλόμενου φόρου, το κράτος μέλος εγγραφής εξασφαλίζει ότι τα ποσά μεταβιβάζονται στα κράτη μέλη κατανάλωσης κατ' αναλογία με το φόρο που οφείλεται σε κάθε κράτος μέλος. Το κράτος μέλος εγγραφής ενημερώνει, με ηλεκτρονικά μέσα, τις αρμόδιες αρχές των κρατών μελών κατανάλωσης.

Άρθρο 9στ

1. Τα κράτη μέλη κοινοποιούν, με ηλεκτρονικά μέσα, στις αρμόδιες αρχές των άλλων κρατών μελών τους σχετικούς αριθμούς τραπεζικών λογαριασμών για την κατάθεση των ποσών σύμφωνα με το άρθρο 9ε.

2. Τα κράτη μέλη κοινοποιούν αμελλητί, με ηλεκτρονικά μέσα, στις αρμόδιες αρχές των άλλων κρατών μελών και την Επιτροπή οποιεσδήποτε μεταβολές του κανονικού συντελεστή ΦΠΑ."

5. Στο άρθρο 13, το υπάρχον κείμενο επαναριθμείται και γίνεται παράγραφος 2 και παρεμβάλλεται η ακόλουθη νέα παράγραφος 1: "1. Η Επιτροπή και τα κράτη μέλη διασφαλίζουν ότι τα υπάρχοντα ή νέα συστήματα επικοινωνίας και ανταλλαγής πληροφοριών που είναι απαραίτητα για τις ανταλλαγές πληροφοριών, που περιγράφονται στα άρθρα 9β και 9γ, θα έχουν τεθεί σε λειτουργία έως την ημερομηνία που προβλέπεται στο άρθρο 3 παράγραφος 1 της οδηγίας 2002/38/ΕΚ. Η Επιτροπή είναι υπεύθυνη για οποιαδήποτε προσαρμογή του κοινού δικτύου επικοινωνιών/κοινής διεπαφής συστημάτων (CCN/CSI), που απαιτείται για την ανταλλαγή των πληροφοριών αυτών μεταξύ κρατών μελών. Τα κράτη μέλη είναι υπεύθυνα για οποιαδήποτε προσαρμογή των συστημάτων τους που απαιτείται για την ανταλλαγή των πληροφοριών αυτών με τη χρήση του CCN/CSI."

Άρθρο 2

Το άρθρο 1 εφαρμόζεται κατά την περίοδο που προβλέπεται στο άρθρο 4 της οδηγίας 2002/38/ΕΚ.

Καμία ανταλλαγή πληροφοριών σύμφωνα με τον παρόντα κανονισμό δεν πραγματοποιείται πριν από την 1η Ιουλίου 2003.

Άρθρο 3

Ο παρών κανονισμός αρχίζει να ισχύει την έβδομη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαΐου 2002.

Για το Συμβούλιο

Ο Πρόεδρος

R. De Rato Y Figaredo

(1) ΕΕ C 337 Ε της 28.11.2000, σ. 63.

(2) ΕΕ C 232 της 17.8.2001, σ. 202 και γνώμη της 25ης Απριλίου 2002 (δεν έχει δημοσιευθεί ακόμη στην Επίσημη Εφημερίδα).

(3) ΕΕ C 116 της 20.4.2001, σ. 59.

(4) Βλέπε σελίδα 41 της παρούσας Επίσημης Εφημερίδας.

(5) EE L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2002/38/ΕΚ.

(6) ΕΕ L 24 της 1.2.1992, σ. 1.